Document ID: 32005D0743

KOMISIJAS LĒMUMS
(2005. gada 19. oktobris),
ar ko ļauj dalībvalstīm pagarināt termiņu pagaidu atļaujām, kas piešķirtas par jaunajām aktīvajām vielām boskalīdu, indoksakarbu, spinosadu un kodolu poliedrozes vīrusu Spodoptera exigua
(izziņots ar dokumenta numuru K(2005) 4002)
(Dokuments attiecas uz EEZ)
(2005/743/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 1. punkta ceturto daļu,
tā kā:
(1)
Vācija 2001. gada aprīlī no BASF AG saņēma pieprasījumu Direktīvas 91/414/EEK I pielikumā saskaņā ar Direktīvas 91/414/EEK 6. panta 2. punktu iekļaut aktīvo vielu boskalīdu (iepriekš sauktu par nikobifēnu). Ar Komisijas Lēmumu 2002/268/EK (2) apstiprināja, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikuma prasībām par datiem un informāciju.
(2)
Nīderlande 1997. gada oktobrī no DuPont de Nemours saņēma pieprasījumu par indoksakarbu (iepriekš sauktu par DPX-KN128). Ar Komisijas Lēmumu 98/398/EK (3) apstiprināja, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikuma prasībām par datiem un informāciju.
(3)
Nīderlande 1999. gada jūlijā no Dow Agrosciences saņēma pieprasījumu par spinosadu. Ar Komisijas Lēmumu 2000/210/EK (4) apstiprināja, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikuma prasībām par datiem un informāciju.
(4)
Nīderlande 1996. gada jūlijā no Biosys saņēma pieprasījumu par kodolu poliedrozes vīrusu Spodoptera exigua. Ar Komisijas Lēmumu 97/865/EK (5) apstiprināja, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikuma prasībām par datiem un informāciju.
(5)
Apstiprinājums par to, ka dokumentācija ir pilnīga, bija nepieciešams, lai dokumentus varētu rūpīgi pārbaudīt un lai dotu iespēju dalībvalstīm uz laiku, kas nepārsniedz trīs gadus, piešķirt pagaidu atļaujas par augu aizsardzības līdzekļiem, kuru sastāvā ir attiecīgās aktīvās vielas, atbilstoši Direktīvas 91/414/EEK 8. panta 1. punkta nosacījumiem un jo īpaši nosacījumam par sīku aktīvās vielas un augu aizsardzības līdzekļa novērtējumu, paturot prātā minētajā direktīvā noteiktās prasības.
(6)
Šo aktīvo vielu iedarbība uz cilvēka veselību un vidi, ja tās izmanto attiecīgo pieteikumu iesniedzēju ierosinātajiem mērķiem, ir novērtēta saskaņā ar Direktīvas 91/414/EEK 6. panta 2. un 4. punkta noteikumiem. Ziņotājas dalībvalstis iesniedza Komisijai novērtējuma ziņojumu projektus par boskalīdu 2002. gada 22. novembrī, par indoksakarbu 2000. gada 7. februārī, par spinosadu 2001. gada 5. martā un par kodolu poliedrozes vīrusu Spodoptera exigua1999. gada 19. novembrī.
(7)
Kad ziņotājas dalībvalstis bija iesniegušas novērtējuma ziņojumu projektus, bija jālūdz papildu informācija no pieteikumu iesniedzējiem, ziņotājām dalībvalstīm šī informācija bija jāpārbauda un jāiesniedz savi novērtējumi. Tādēļ dokumentācija joprojām tiek pārbaudīta, un šo novērtēšanu nebūs iespējams pabeigt Direktīvā 91/414/EEK paredzētajā termiņā.
(8)
Novērtēšanas gaitā līdz šim nav bijis iemesla bažām un neatliekamai rīcībai, tāpēc, lai dokumentācijas izskatīšana varētu turpināties, jādod dalībvalstīm iespēja saskaņā ar Direktīvas 91/414/EEK 8. panta noteikumiem par divdesmit četriem mēnešiem pagarināt termiņu pagaidu atļaujām, kas piešķirtas par augu aizsardzības līdzekļiem, kuru sastāvā ir minētās aktīvās vielas. Paredzams, ka novērtēšana un lēmumu pieņemšana attiecībā uz katras minētās aktīvās vielas iekļaušanu I pielikumā tiks pabeigta divdesmit četru mēnešu laikā.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis var pagarināt termiņu pagaidu atļaujām par augu aizsardzības līdzekļiem, kuru sastāvā ir boskalīds, indoksakarbs, spinosads vai kodolu poliedrozes vīruss Spodoptera exigua, par laika posmu, kas nepārsniedz divdesmit četrus mēnešus no šā lēmuma pieņemšanas dienas.
2. pants
Šis lēmums ir adresēts dalībvalstīm.
Briselē, 2005. gada 19. oktobrī

Labels: 0
3
6